PTT เผยยังมีกระแสเงินสด 7 หมื่นลบ.พร้อมลงทุน แม้กำไร 9 เดือนแรกปีนี้หดตัว
PTT เผยยังมีกระแสเงินสด 7 หมื่นลบ.พร้อมลงทุน แม้กำไร 9 เดือนแรกปีนี้หดตัว 
13 พ.ย. 2558

นายวิรัตน์ เอื้อนฤมิต ประธานเจ้าหน้าที่บริหารการเงิน บริษัท ปตท. จำกัด (มหาชน) หรือ PTT เปิดเผยว่า ปตท.คงมีสถานะการเงินที่แข็งแกร่ง โดยมีกระแสเงินสดประมาณ 70,000 ล้านบาท พร้อมพลิกวิกฤติเป็นโอกาส เพื่อลงทุนในธุรกิจที่มีศักยภาพในราคาที่เหมาะสม เพื่อความมั่นคงทางพลังงานของประเทศชาติต่อไป แม้ในช่วง 9 เดือนแรกปีนี้จะมีผลกำไรสุทธิลดลง 76.6% จากช่วงเดียวกันของปีก่อนก็ตาม โดยส่วนหนึ่งเป็นผลจากการรับรู้การด้อยค่าสินทรัพย์ของบมจ.ปตท.สำรวจและผลิตปิโตรเลียม (PTTEP)
“เนื่องด้วยราคาน้ำมันที่ลดลงดังกล่าวและมีแนวโน้มที่อาจฟื้นตัวช้า ดังนั้น ปตท.สผ.จึงรับรู้ด้อยค่าสินทรัพย์จำนวน 49,893 ล้านบาท  ซึ่ง ปตท. ในฐานะบริษัทแม่ที่ถือหุ้น 65% ทำให้ต้องรับภาระการด้อยค่าทางบัญชีเช่นกัน   ทำให้กำไรสุทธิของ ปตท. และบริษัทย่อยในงวด 9 เดือนนี้ มีจำนวน  19,748  ล้านบาท ลดลง 64,737 ล้านบาท หรือลดลง 76.6% จาก 84,485 ล้านบาทในช่วงเวลาเดียวของปีก่อน  ทั้งนี้ผลประกอบการดังกล่าวไม่มีผลกระทบต่อการดำเนินงานและกระแสเงินสดของปตท.”นายวิรัตน์ กล่าว
โดยหากไม่รวมผลการด้อยค่าทางบัญชี ผลประกอบการของ ปตท.และบริษัทย่อยในงวด 9 เดือนแรกปีนี้ มีจำนวน  55,891  ล้านบาท ลดลง 29,339 ล้านบาท หรือลดลง 34% จาก 85,230 ล้านบาทในช่วงเวลาเดียวของปีก่อน ขณะที่มีปริมาณการขายที่เติบโตอย่างต่อเนื่อง อย่างไรก็ดีราคาขายเฉลี่ยของผลิตภัณฑ์ปรับลดลงตามราคาน้ำมันดิบดูไบที่ลดลงมาก ส่งผลให้รายได้จากการขายจำนวน 1,557,327 ล้านบาท ลดลง 23.6% จากงวดปีก่อน ในขณะที่มีกำไรก่อนดอกเบี้ยจ่าย,ภาษี,ค่าเสื่อมและค่าตัดจำหน่าย (EBITDA) จำนวน 219,079 ล้านบาท ลดลงเพียง 8.8% เมื่อเทียบกับช่วงเดียวกันของปีก่อน
สำหรับผลการดำเนินงานในไตรมาส 3/58 ปตท.และบริษัทย่อยมีผลขาดทุนสุทธิ 26,582 ล้านบาท จากกำไรสุทธิ 26,590 ล้านบาทในช่วงเดียวกันของปีก่อน และลดลงจากกำไรสุทธิ 23,746 ล้านบาทในไตรมาส 2/58 สาเหตุหลักมาจากการรับรู้ขาดทุนจากการด้อยค่าสินทรัพย์ของ PTTEP อีกทั้งราคาน้ำมันดิบและผลิตภัณฑ์ปิโตรเคมีอ้างอ้าง ปรับตัวลดลงจากไตรมาสก่อน  ส่งผลให้งวดนี้มีผลขาดทุนจากสต็อกน้ำมัน